KOMISIJOS REGLAMENTAS (EB) Nr. 1360/2005
2005 m. rugpjūčio 18 d.
iš dalies keičiantis Reglamentą (EB) Nr. 817/2004, nustatantį išsamias Tarybos reglamento (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai ir iš dalies pakeičiantį bei panaikinantį tam tikrus reglamentus (1), ypač į jo 34 straipsnį,
kadangi:
(1)
Reglamento (EB) Nr. 1257/1999 23 straipsnyje numatyta, kad Bendrija gali skirti paramą ūkininkams, kurie prisiima agrarinės aplinkosaugos įsipareigojimus, tačiau šie įsipareigojimai turi apimti daugiau nei įprastos gero ūkininkavimo praktikos taikymą. Kai kurie agrarinės aplinkosaugos įsipareigojimai, prisiimti penkeriems metams, baigia galioti iki 2006 m. gruodžio 31 d. Įvedus kompleksinio paramos susiejimo principą, numatytą Tarybos reglamento (EB) Nr. 1782/2003, nustatančio bendrąsias tiesioginės paramos schemų pagal bendrą žemės ūkio politiką taisykles (2), II dalies 1 skyriuje, ūkininkams, neprisiėmusiems agrarinės aplinkosaugos įsipareigojimų, nustatomos kitokios prievolės. Kitu kaimo plėtros programavimo laikotarpiu 2007-2013 m. agrarinės aplinkosaugos priemonei bus taikomos naujos taisyklės.
(2)
Vietoj naujų penkerių metų sutarčių pasirašymo pagal dabartiniam programavimo laikotarpiui taikomas taisykles valstybės narės gali pageidauti pratęsti šiuo metu galiojančias agrarinės aplinkosaugos sutartis su ūkininkais tokiu būdu, kad paskutiniai įsipareigojimo metai prasidėtų ne vėliau kaip 2006 m. gruodžio 31 d.
(3)
Remiantis Komisijos reglamentu (EB) Nr. 817/2004 (3) turėtų būti numatytas didesnis lankstumas tais atvejais, kai ūkininkai perduoda dideles ploto, dėl kurio buvo prisiėmę pradinį agrarinės aplinkosaugos įsipareigojimą, dalis, užtikrinant įsipareigojimo aplinkosauginės naudos tęstinumą.
(4)
Todėl Reglamentas (EB) Nr. 817/2004 turėtų būti atitinkamai iš dalies pakeistas. Pakeitimai turėtų būti taikomi nuo 2005 m. sausio 1 d., tuomet kai kurios iš pirminių sutarčių jau gali būti baigusios galioti.
(5)
Šiame reglamente numatytos priemonės atitinka Žemės ūkio struktūrų ir kaimo plėtros komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 817/2004 iš dalies keičiamas taip:
1)
21 straipsnis papildomas šia pastraipa:
„3. Kai agrarinės aplinkosaugos įsipareigojimų galiojimas baigiasi prieš programavimo laikotarpio, nustatyto Reglamento (EB) Nr. 1257/1999 42 straipsnyje, pabaigą, valstybės narės gali juos pratęsti su sąlyga, kad paskutiniai įsipareigojimo metai prasideda ne vėliau kaip 2006 m. gruodžio 31 d.
Valstybės narės gali leisti pritaikymus valdos plotams, kuriems taikomas įsipareigojimas, siekiant atsižvelgti į naudos gavėjo valdos dalies perdavimą kitam asmeniui per pratęsimo laikotarpį, jei šie pritaikymai daugiau nei 50 % nesumažina ploto, kuriam taikomas įsipareigojimas.“;
2)
36 straipsnio pirmoji ir antroji pastraipos pakeičiamos taip:
„Kai visa arba dalis naudos gavėjo valdos perduodama kitam asmeniui per laikotarpį, kurį galioja įsipareigojimas, prisiimtas kaip sąlyga paramai suteikti, kitas asmuo gali perimti įsipareigojimą likusiai laikotarpio daliai. Jei įsipareigojimas neperimamas, naudos gavėjas grąžina skirtą paramą.
Valstybės narės, taikydamos proporcingumo principą, gali nuspręsti nereikalauti tokio grąžinimo šiais atvejais:
a)
jei naudos gavėjas, kuris jau yra įvykdęs didelę minimo įsipareigojimo dalį, galutinai nutraukia žemės ūkio veiklą ir nesitikima, kad jo įsipareigojimas bus perimtas;
b)
jei naudos gavėjo valdos dalies perdavimas įvyksta per įsipareigojimo pratęsimo laikotarpį pagal 21 straipsnio 3 dalį ir jei perdavimas neviršija 50 % ploto, kuriam buvo taikomas įsipareigojimas iki pratęsimo.“.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2005 m. sausio 1 d. Tačiau Reglamento (EB) Nr. 817/2004 21 straipsnio 3 dalies pirmoji pastraipa, pridėta pagal šio reglamento 1 straipsnio 1 dalį, neturi įtakos įsipareigojimų, pratęstų iki šio reglamento įsigaliojimo dienos, galiojimui.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. rugpjūčio 18 d.